Почетком октобра 2011. објављена је вијест о повратку Владимира Гојковића у репрезентацију. На Европском првенству у Ајндховену, Црна Гора је освојила сребрну медаљу, након што је у полуфиналу савладала Мађарску (14ː13), а у финалу поражена од Србије (8ː9). Гојковић је био изузетанː постигао је десет голова, креирао игру и показао колико је недостајао у претходном периоду. Свјетска лига је намјерно пропуштена, а средином јуна је објављено да Владимир Гојковић након наступа на Олимпијским играма завршава играчку и започиње тренерску каријеру у Јадрану. У Лондону су "црвене ајкуле" играле топло-хладно. Дошло се до полуфинала, гдје је услиједио пораз од Хрватске (5ː7), да би, након тога, у борби за треће мјесто и бронзану медаљу, у репризи пекиншког дуела, Црна Гора опет поражена од Србије. У шокантној завршници, "ајкуле" су прокоцкале три гола предности (11ː8) и погнуте главе се вратиле кући (11ː12).